Ir-Regolament tal-Kummissjoni (KE) Nru 676/1999
tas-26 ta’ Marzu 1999
li jemenda għall-ħames darba r-Regolament (KE) Nru 785/95 li jippreskrivi r-regoli dettaljati għall-applikazzjoni tar-Regolament tal-Kunsill (KE) Nru 603/95 dwar l-organizzazzjoni komuni tas-suq fl-għalf imnixxef
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 603/95 tal-21 ta’ Frar 1995 dwar l-organizzazzjoni komuni tas-suq fl-għalf imnixxef [1], kif l-aħħar emendat bir-Regolament (KE) Nru 1347/95 [2], u b’mod partikolari l-Artikolu 18 tiegħu,
Billi l-ewwel inċiż ta’ l-Artikolu 2(2)(a) tar-Regolament tal-Kummissjoni (KEE) Nru 785/95 tas-6 ta’ April 1995 jippreskrivi regoli dettaljati għall-applikazzjoni tar-Regolament tal-Kunsill (KE) Nru 603/95 dwar l-organizzazzjoni komuni tas-suq fl-għalf imnixxef [3], kif l-aħħar emendat bir-Regolament (KE) Nru 1794/97 [4], jistipula li n-nixxiefa użati għat-tneħħija ta’ l-ilma mill-għalf iridu jilħqu temperatura ta’ l-arja fil-punt tad-dħul ta’ mhux anqas minn 93 °C;
Billi numru kbir ta’ studji xjentifiċi juru li t-tnixxif ta’ l-għalf b’temperatura għolja jipproteġi l-valur ta’ nutrijent ta’ prodott ta’ kwalità għolja, b’mod partikolari il-kontenut beta-carotene;
Billi s-sitwazzjoni fis-suq ta’ l-għalf imnixxef, ikkaraterizzata bit-tnaqqis fil-prezz u ż-żieda fil-produzzjoni, hija tali li huwa meħtieġ li jiġu garantiti l-provvisti ta’ prodott lest ta’ kwalità għolja ta’ nutriment miksuba taħt kondizzjonijiet komparabbli kompetittivi u li jiġġustifikaw l-ammont ta’ għajnuna li tingħata bħala kontribut għall-ispejjeż ta’ l-ipproċessar; billi dak il-għan jista’ jinkiseb billi tiġi estiża l-prattika ta’ tnixxif f’temperatura għolja;
Billi l-ipproċessar ta’ l-għalf isir f’temperatura għolja fil-parti ’l kbira ta’ l-impjanti ta’ l-ipproċessar; billi għandha għalhekk issir dispożizzjoni għal dawk l-impjanti li għandhom joperaw f’temperatura ta’ l-arja fil-punt ta’ dħul ta’ 93 °C biex ikunu modifikat fi żmien limitat raġonevoli biex jikkonformaw ma’ dik il-prattika;
Billi l-modifikazzjonijiet tekniċi meħtieġa għal dak il-għan jagħmlu indispensabbli l-konferma ta’ l-approvazzjoni ta’ l-impjant mill-awtorità kompetenti;
Billi numru zgħir ta’ nixxiefa orizzontali biċ-ċinga li jipproduċu temperatura ta’ l-arja fil-punt tad-dħul ta’ mhux anqas minn 110 °C huma bħalissa użati f’xi wħud mill-Istati Membri; billi dawn huma installazzjonijiet żgħar, ta’ kapaċità baxxa li t-temperatura tagħhom tat-tħaddim ma tistax tiżdied mingħajr modifikazzjonijiet tekniċi konsiderevoli; billi jistgħu, għalhekk, jingħataw deroga mill-ħtiġiet tat-temperatura minima tat-tnixxif ta’ 350 °C, bil-ftehim li ebda installazzjonijiet ġodda ta’ dan it-tip m’għandhom jiġu approvati wara l-bidu tas-sena tal-marketing 1999/2000;
Billi l-Artikolu 15(b) tar-Regolament (KE) Nru 785/95 jipprovdi li l-Istati Membri jridu jinfurmaw lill-Kummissjoni biż-żoni u l-kwantitajiet koperti minn kuntratti ta’ konsenja u dikjarazzjonijiet; billi l-esperjenza wriet li dik in-notifikazzjoni tista’ tkun is-sors ta’ informazzjoni kontradittorja u mhux sodisfaċenti; billi għandha għalhekk titneħħa;
Billi il-Kumitat ta’ Ġestjoni ta’ l-Għalf Imnixxef ma tax opinjoni fil-limitu ta’ żmien iffissat mill-president tiegħu,
ADOTTAT DAN IR-REGOLAMENT:
L- Artikolu 1
Ir-Regolament (KE) Nru 785/95 huwa b’dan emendat kif ġej:
1. fl-Artikolu 2(2)(a), l-ewwel inċiż huwa sostitwit b’dan li ġej:
"- temperatura ta’ l-arja fil-punt tad-dħul ta’ mhux anqas minn 350 °C; madankollu, nixxiefa orizzontali biċ-ċinga li jipproduċu temperatura ta’ l-arja fil-punt tad-dħul ta’ mhux anqas minn 110 °C approvati qabel il-bidu tas-sena tal-marketing 1999/2000 mhux meħtieġa li jikkonformaw ma’ din il-ħtieġa,;"
2. fl-Artikolu 15, il-punt (b) huwa mħassar.
L- Artikolu 2
1. Il-modifikazzjonijiet tekniċi għan-nixxiefa li ġew meħtieġa bl-Artikolu 1(1) għandhom jitwettqu mingħajr preġudizzju għall-obbligazzjoni li ssir notifika lill-awtorità kompetenti fil-limitu ta’ żmien stipulat fl-aħħar subparagrafu ta’ l-Artikolu 4(1)(a) tar-Regolament (KE) Nru 785/95 sabiex jiksbu l-konferma ta’ l-approvazzjoni.
2. L-Istati Membri għandhom jibagħtu lill-Kummissjoni, sal-15 ta’ Mejju 1999, lista tan-nixxiefa orizzontali biċ-ċinga li jkunu ngħataw l-approvazzjoni qabel il-bidu tas-sena tal-marketing 1999/2000 u konsegwament eleġibbli għad-deroga provduta fl-Artikolu 1(1).
L- Artikolu 3
Dan ir-Regolament għandu jidħol bis-seħħ fis-seba’ jum li jiġi wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu japplika mid-data tad-dħul tiegħu fis-seħħ, bl-eċċezzjoni ta’ l-Artikolu 1(1), li għandu japplika mill-1 ta’ April 2000.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fil-Brussel, fis-26 ta’ Marzu 1999.